Roemeense pianis toer in SA | Netwerk24
Roemeense pianis toer in SA
17 Februarie 2017 15:00
Die pianis Daniel Ciobanu toer binnekort in Suid-Afrika.
Die Roemeense pianis Daniel Ciobanu (25) wat net meer as ’n jaar gelede as die gouemedaljewenner in Unisa se 2016 Internasionale Klavierkompetisie aangewys is, begin dié naweek sy landwye toer wat buiten sy destydse prysgeld ook deel uitmaak van die pryse wat hy met dié oorwinning opgeraap het.
Ciobanu, ’n buitengewone talent wat destyds tydens die kompetisie in Pretoria ook die gehoor se gunsteling was, sal binne die volgende nege dae in vyf solo-uitvoerings landwyd, asook in een orkeskonsert saam met die KwaZulu-Natal Filharmoniese Orkes (KZNFO), in Durban gehoor word.
Sy solo-uitvoerings begin op 19 Februarie en eindig op 26 Februarie. Eerskomende Sondag se konsert is om 16:00 in die Enoch Sontonga-konsertsaal, Unisa se Sunnysidekampus, Pretoria. Maandag om 19:30 tree hy in Port Elizabeth by die ouditorium van die Suidkampus, Nelson Mandela-Universiteit, op, Dinsdag om 19:30 by die Durban Friends of Music in Berea, op 25 Februarie om 20:00 in die Baxter-teater vir die Kaapstadse konsertreeks, terwyl hy op 26 Februarie om 17:00 sy solokonserte afsluit in die Linder-ouditorium as gas van die Johannesburgse Musiekvereniging.
Sy soloprogramme bestaan uit die volgende werke: Bacanale van Silvestri, die “Andante Spianato & Grande Polonaise Brillante” van Chopin, die volledige “Skilderye op ’n Tentoonstelling” van Moessorgski, die “Toccata & Pavane” van Enescu, “Twee feëverhale” opus 20 van Medtner en die Klaviersonate no.7 van Prokofjef.
Op 23 Februarie om 19:30 voer Ciobanu ook laasgenoemde komponis se Klavierkonsert no. 3 in C majeur, opus 25, uit saam met die KZNFO in die Playhouse-teater in Durban. Daniel Boico dirigeer en die ander werke op die program is Borodin se “Prins Igor”-ouverture en Tsjaikowski se Simfonie no. 6 – “die Pathetique”.
Besprekings: Computicket, of by die loket van die ouditoriums. Kaartjies by Unisa is slegs by die loket verkrygbaar.
Meer oor: Pianis | Klassieke Musiek
Woordfees: Klassieke musiek vir lekkerbekke by fees
Klassieke musiek met skop by Woordfees
Odeion-kwartet laat snare sing by US Woordfees